stanford-oval/wikipedia huggingface dataset:
כביש 90
היסטוריה > ים המלח

בשנת 1931, בעקבות התחלת פעילותם של מפעלי ים המלח, נסלל כביש מאזור יריחו לצפון ים המלח.
עד תחילת שנות ה-50 ההגעה לעין גדי הייתה אך ורק דרך הים. בעקבות הקמת קיבוץ עין גדי, נפרצה דרך ג'יפים מסדום לעין גדי.
בשנות ה-50 נסלל כביש ים המלח הדרומי, בקטע שהיה בשליטה ישראלית, מצומת הערבה ועד לעין גדי והוא נחנך באוגוסט 1962. אורך הכביש מסדום לעין גדי היה 52 קילומטר ורוחב הכביש ארבעה מטרים. שלטונות ירדן הוסיפו לכביש הבקעה קטע קצר בצפון ים המלח, עד עינות צוקים.
בסוף מרץ 1968 הוחל בפריצת הדרך מעין פשחה לעין גדי במאמץ הנדסי מורכב, שכלל חציבה בתוך ההר, לאור המפלס הגבוה של ים המלח באותה עת שהגיע עד למצוק. עד דצמבר 1968 נפרצו 15 קילומטרים מהדרך. ובשנת 1969 הושלמה פריצת הדרך כולה והוחל בעבודות עפר להנחת מצע לכביש. בפריצת הכביש שותף לראשונה בישראל אדריכל נוף. בפריצת הדרך יובשו קטעים מים המלח ונבנו 40 גשרים ומעבירי מים. רוחב הכביש היה 6 מטרים עם שוליים של 2 מטר בכל צד. בספטמבר 1970 הוחל בזיפות הכביש באספלט. בסוף אפריל 1971 נפתח הכביש לנסיעה. עם השלמת הכביש התאפשרה נסיעה רציפה ממטולה לאילת ושארם א-שייח'.
בשנות ה-90 נבנה קטע חדש בן שבעה קילומטרים בסמוך לנווה זוהר ועין בוקק. קטע זה מכונה לפעמים כביש עוקף מלונות ים המלח, ואף כביש עוקף 90. התוואי החדש הוסט כמה מאות מטרים מערבה והחליף את התוואי המנדטורי שעבר כמה מטרים מקו החוף. במסגרת התוואי החדש נבנה גשר זוהר מעל נחל זוהר ונבנו מעבירי מים רבים שמונעים את חסימת הכביש בעת שיטפונות בזק. התוואי החדש אף סייע להרחבת שטחו של אזור בתי המלון.
באזור ים המלח נפערים מעת לעת בולענים בעומק של עד 20 מטר. קיים חשש גבוה מהיווצרות בולען מתחת לכביש בזמן שרכב ייסע מעליו. בנוסף באזור יש תנועה של יעלים החוצים לפעמים את הכביש, לאורך הכביש הוצבו שלטים המזהירים מהתנגשות בהם.
בשנת 2018 התרחשה בכביש תאונה קטלנית.
היסטוריה > הערבה

רובו של כביש הערבה, ממעלה עקרבים דרומה, נסלל כדרך עפר בימי המנדט הבריטי. לאחר מלחמת העצמאות נסלל הקטע הדרומי של כביש הערבה (מצומת קטורה לאילת) באספלט, כהמשך לכביש שהוביל מבאר שבע לאילת דרך מצפה רמון (חלקו הדרומי של כביש 40 מאז 1980). דרך זו הייתה הדרך הראשית לאילת. בשנים 1964–1967 נסלל כביש הערבה באספלט לכל אורכו, והפך לדרך הראשית שמובילה לאילת.
במהלך שנות ה־50 נחשב הכביש למקום מסוכן, במקום אירעו מספר פיגועי ירי שגבו נפגעים רבים, והתנועה בו התנהלה בליווי צבאי.
חלקו הדרומי של כביש 90, כביש הערבה, גבה קורבנות בתאונות דרכים קטלניות, בין השאר בשל היותו חד־נתיבי, ארוך, חד-גוני, חסר תאורה וחסר הפרדה בין הנתיבים. עקב כך, החלה בשנת 2008 החברה הלאומית לדרכים בישראל בהרחבת הכביש לדו־נתיבי. בינואר 2011 נחנך קטע מורחב בן 18 קילומטר בין אזור התעשייה שחורת שעל-יד מחסום המכס (בכניסה לאילת) לבין מכרות תמנע. הקטע כולל הפרדה קשיחה בין הנתיבים, למעט כשני קילומטר שבהם אין הפרדה קשיחה, כדי לאפשר לבעלי החיים באזור לחצות את הכביש. בקטע זה הוסט תוואי הכביש כדי להגן על מושבת חרדוני הצב הנדירים הסמוכה לכביש, ועל עצי השיטה שבאזור.
קטע הכביש שהורחב משרת את נמל התעופה רמון. בשנת 2010 התבצעו גם עבודות להרחבת הקטע בין תמנע לקיבוץ יטבתה (כ-16 קילומטר). קטע זה נחנך ביוני 2011. בדצמבר 2011 התפרסם כי משרד האוצר נתן את אישורו לביצוע פרויקט הרחבת הכביש מצומת יטבתה עד צומת הערבה. נכון לשנת 2021, הכביש המורחב, דו-מסלולי דו-נתיבי עם הפרדה קשיחה בין המסלולים, ממשיך צפונה עד צומת קטורה.
בינואר 2023 החלו עבודות שיפוץ והרחבה ל-19 ק"מ של כביש מצומת קטורה ועד מעבר נחל שיטה, צפונית לקיבוץ יהל. העבודות אמורות להימשך כשנתיים וחצי, שבסיומן הקטע יהפוך לכביש דו-מסלולי דו-נתיבי עם הפרדה קשיחה בין המסלולים.
בינואר 2025 חברת נתיבי ישראל פרסמה מכרז לביצוע עבודות להרחבת ושדרוג הבטיחות בכביש הערבה, בקטע דרך באורך של 19 ק"מ, מנחל שיטה ועד צומת מנוחה..
היסטוריה > בסיני

בשנים 1968–1971 סללה מע"צ בסיני את המשכו הדרומי של הכביש, כביש אילת–אופירה, שנחצב בחלקו בתוואי בראשית. באופירה התחבר הכביש למערכת הכבישים הקיימת של סיני ומצרים. קטע זה הועבר לשליטה מצרית בשנת 1982 במסגרת הסכם השלום בין ישראל למצרים.
תאונות דרכים

חלקים ניכרים מהכביש הם חד-מסלוליים ולא מופרדים במפרדה קשיחה, מה שמאפשר התרחשות של תאונות חזיתיות. במחקר שנעשה במרכז המחקר והמידע בכנסת על החלק הדרומי של הכביש במקטע המכונה "כביש הערבה" נמצא כי בשנים 2010–2021 היו בסך הכול 142 תאונות, מהן 24 קטלניות, שגבו את חייהם של 35 בני אדם. השנה הקטלנית ביותר הייתה 2011 שבה נהרגו 8 בני אדם. על פי נתוני הלמ"ס בין השנים 2003 עד מחצית 2023, התרחשו בכביש 90 2,715 תאונות דרכים עם נפגעים, שבהן נהרגו 285 בני אדם ונפצעו קשה 859.
| 0 | 1 | 2 | 3 | 4 | 5 |
| --- | --- | --- | --- | --- | --- |
| שנים | מספר תאונות | הרוגים | פצועים קשה | פצועים קל | הולכי רגל שנפצעו |
| 2003–2023 | 2,715 | 284 | 859 | 7,571 | 94 |
בתרבות

בשנת 2014 שודרה סדרה תיעודית של מודי בר-און וענת זלצר הנקראת "כביש 90". בסדרה זו מתעד בר-און מסע בן כשבועיים לאורך כביש 90, וביקור ביישובים ואתרים שנמצאים לאורך הכביש.
במתחם צומת מחניים ישנה מסעדת המבורגרים הנושאת את השם "כביש 90".
כתב העת "מוטיב" הקדיש את גיליון מס' 90 שלו לכביש 90, והזמין יוצרים לכלול בו שירים וסיפורים שמתרחשים לאורך ולצד הכביש, כדי להציג באופן סמלי מסע גאוגרפי ורגשי.
ראו גם

כביש טבריה-צמח
לקריאה נוספת

ראובן גפני ואורית שלום, דרך בית שאן-יריחו ומשמעותה בעת החדשה, 1800–1970, קובץ מחקרי בקעת הירדן, ג (תשע"ט), עמ' 41–66
אגתה לאורך כל הדרך

| --- | --- |

סמליל הסדרה
 מבוסס על:  דמותה של אגתה הארקנס מאת סטן לי וג'ק קירבי
 סוגה:  דרמה קומדיה שחורה גיבורי-על
 יוצרים:  ג'ק שייפר
 כותבים:  ג'ק שייפר
 בימוי:  ג'ק שייפר, Rachel Goldberg 
 שחקנים:  קתרין האן אוברי פלזה ג'ו לוק פטי לופון סאשיר זמאטה אלי אן דברה ג'ו ראפ מיילס גוטיירז-ריילי
 ארץ מקור:  ארצות הברית ארצות הברית
 שפות:  אנגלית
 מקום התרחשות:  ניו ג'רזי 
 מספר עונות:  1 
 מספר פרקים:  9 
 תוכנית מקור:  כרונולוגית (MCU): "איירון הארט" כרונולוגית מבחינה עלילתית: "וונדה-ויז'ן"
 תוכנית המשך:  כרונולוגית (MCU): "דרדוויל: נולד מחדש"
 הפקה
 מפיקים בפועל:  קווין פייגי לואי ד'אספוזיטו ויקטוריה אלונסו ג'ק שייפר בראד וינדרבאום
 חברת הפקה:  אולפני מארוול
 הפצה:  Disney Platform Distribution
 אתר צילומים:  אטלנטה, לוס אנג'לס, אולפני טרילית' 
 צלמים:  קיילב היימן 
 מוזיקה:  כריסטוף בק
 אורך פרק:  29–49 דקות
 שידור
 רשת שידור:  דיסני+
 תקופת שידור מקורית:  18 בספטמבר 2024 – הווה 
 קישורים חיצוניים
 אתר רשמי
 דף התוכנית ב-IMDb
 
אגתה לאורך כל הדרך (באנגלית: Agatha All Along) היא סדרת טלוויזיה אמריקאית שנוצרה על ידי ג'ק שייפר עבור שירות הזרמת המדיה דיסני+, המבוססת על דמותה של אגתה הארקנס מבית מארוול קומיקס. הסדרה היא חלק מהיקום הקולנועי של מארוול בהפקת אולפני מארוול, ומשמשת כספין אוף לאירועי המיני-סדרה וונדה-ויז'ן. שייפר משמשת כתסריטאית הסדרה הראשית.
את דמותה של הארקנס שבה לגלם קתרין האן, ולצדה מככבים אוברי פלזה, ג'ו לוק, פטי לופון, סאשיר זמאטה, אלי אן, דברה ג'ו ראפ ומיילס גוטיירז-ריילי. באוקטובר 2021, דווח לראשונה על פיתוחה של הסדרה, שאושרה רשמית בנובמבר 2021. בתחילת שנת 2023, נמסר כי שייפר, גנדיה מונטיירו ורייצ'ל גולדברג ישמשו כבמאיות הסדרה. עבור הפקת הסדרה שבו רבים מחברי צוות ההפקה, התסריטאים והשחקנים שלקחו חלק בהפקת "וונדה-ויז'ן". צילומי הסדרה התקיימו מאמצע ינואר עד לשלהי מאי 2023 באולפני טרילית' שבאטלנטה, ג'ורג'יה, וצילומים נוספים התקיימו בלוס אנג'לס.
הסדרה עלתה לשירות "דיסני+" ב-18 בספטמבר 2024, והיא עתידה לכלול תשעה פרקים. כמו כן, הסדרה מהווה חלק מהשלב החמישי ביקום הקולנועי של מארוול.
תקציר העלילה

לאחר שהיא מוצאת את עצמה חסרת אונים וללא כוחותיה כתוצאה מלכידתה בווסטוויו, ניו ג'רזי, יוצאת אגתה הארקנס למסע יחד עם מכרים מעברה ובעלי ברית לא-טיפוסיים במטרה להשיב לעצמה את כוחותיה ולבנות מעגל מכשפות משלה.
צוות השחקנים והדמויות > דמויות ראשיות

קתרין האן – אגתה הארקנס, מכשפה עתיקת-יומין ורבת-עוצמה שעטתה על עצמה את זהותה הפיקטיבית של "אגנס", שכנתם החטטנית של וונדה מקסימוף וויז'ן בסיטקום הבדיוני "וונדה-ויז'ן".
אוברי פלזה – ריו וידאל/מוות, מכשפה במעגל המכשפות המחודש של אגתה, שלה עבר משותף עמה, בהמשך מתגלה בתור מוות.
ג'ו לוק – "מתבגר"/ ויליאם קפלן/ בילי מקסימוף, נער בעל חוש הומור אפל המשמש כבן-לווייתה של אגתה. מתגלה שבילי מקסימוף, בנה של וונדה נכנס לגופו של ויליאם כאשר נהרג בתאונת דרכים במקביל למחיקתו של בילי מעיוות המציאות שוונדה יצרה.
פטי לופון – ליליה קלדרו, מכשפה סיציליאנית בת 450 וחברה במעגל המכשפות המחודש של אגתה, המתמחה בניבוי עתידות. שמה על ה"מתבגר" את החותם שמונע ממנו לחשוף את זהותו.
סאשיר זמאטה – ג'ניפר קייל, מכשפה המצטרפת למעגל המכשפות של אגתה. עוד טרם היבחנותה לתפקיד בסדרה, זמאטה נמשכה לכל הקשור למכשפות וכישוף, כתבה חומר על הנושא עבור ספיישל הסטנדאפ שלה, "האישה הראשונה", ואף הושפעה מספרה של קריסטן ג'יי סוללי, "Witches, Sluts and Feminists: Conjuring the Sex Positive".
אלי אן – אליס וו-גוליבר, מכשפה המצטרפת למעגל המכשפות של אגתה. בתה של לורנה וו-גוליבר.
דברה ג'ו ראפ – שרון דייוויס, תושבת וסטוויו, ניו ג'רזי, אשר גילמה את דמותה של גברת הארט בסיטקום הבדיוני של "וונדה-ויז'ן".
מיילס גוטיירז-ריילי – אדי, בן-זוגו של "מתבגר"/ויליאם קפלן/ בילי מקסימוף.
צוות השחקנים והדמויות > דמויות משניות

אמה קולפילד – שרה פרוקטור, תושבת וסטוויו, ניו ג'רזי, אשר גילמה את דמותה של דוטי ג'ונס בסיטקום הבדיוני "וונדה-ויז'ן".
דייוויד פייטון – ג'ון קולינס, תושב וסטוויו, ניו ג'רזי, אשר גילם את דמותו של הרברט בסיטקום הבדיוני "וונדה-ויז'ן".
דייוויד לנגל – הרולד פרוקטור, תושב וסטוויו, ניו ג'רזי, ובעלה של שרה אשר גילם את דמותו של פיל ג'ונס בסיטקום הבדיוני "וונדה-ויז'ן".
אסיף עלי – אבילאש טנדון, תושב וסטוויו, ניו ג'רזי, אשר גילם את דמותו של נורם בסיטקום הבדיוני "וונדה-ויז'ן".
איימוס גליק – איש משלוחים ותושב וסטוויו, ניו ג'רזי, אשר גילם את דמותו של דניס, הדוור המקומי בסיטקום הבדיוני "וונדה-ויז'ן".
קייט פורבס – אונורה הארקנס, אמה של אגתה.
בריאן ברייטמן – השריף של איסטוויו, ניו ג'רזי.
אוקוואי אוקפוקוסילי – ורטיגו, מנהיגת הסיילם שבע.
אוון פיטרס – ראלף בוהנר, שחקן תושב וסטוויו, אשר גילם את דמותו של פייטרו מקסימוף בסיטקום הבדיוני "וונדה-ויז'ן".
מריה דיזיה – רבקה קפלן, אימו של ויליאם.
פול אדלשטיין – ג'ף קפלן, אביו של ויליאם.
סקירה > סקירת סדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 9 | 9 | 18 בספטמבר 2024 | 30 באוקטובר 2024 |
סקירה > פרקים

|  מספר פרק |  שם הפרק באנגלית |  שם הפרק בעברית |  בימוי |  כתיבה |  תאריך שידור מקורי |
| --- | --- | --- | --- | --- | --- |
| 1‏ | Seekest Thou the Road | מחפשת הינך את הדרך | ג'ק שייפר | ג'ק שייפר | 18 בספטמבר 2024 |
כשהיא עדיין כלואה תחת כישופה של וונדה מקסימוף, מככבת אגנס בסדרת דרמה פרוצדורלית-נוארית בשם "אגנס מווסטוויו", שם היא בלשית סקפטית ומרירה במשטרת ווסטוויו המופקדת על תיק רציחתה של בחורה אלמונית. לילה אחד, אגנס תופסת נער מסתורי שפרץ לביתה בחיפוש אחר "הדרך". באמונה שהוא קשור לתיק הרצח, אגנס עוצרת ומתשאלת אותו בחדר החקירות. ריו וידאל, סוכנת FBI שלה עבר עם אגנס, מגיעה לתחנה, לכאורה במטרה לסייע לה לפתור את החקירה, אך תחת זאת מסייעת לה להבין שהבחורה האלמונית שהיא רואה היא למעשה גופתה של וונדה מקסימוף, ושהיא למעשה המכשפה אגתה הארקנס, שנלכדה תחת כישופה של וונדה למשך שלוש שנים. כשהיא מתעוררת מהכישוף, אגתה מבינה שכוחותיה נעלמו ושווידאל, שמתגלה כמכשפה נקמנית שחולקת עמה היסטוריה ארוכה, הגיעה לווסטוויו במטרה להרוג אותה. אגתה משכנעת את וידאל לאפשר לה להשיב לעצמה את כוחותיה, אך זאת האחרונה מזהירה אותה שמעגל מכשפות מסתורי המכונה "השביעיה מסיילם" ירדפו אחריה בקרוב. לאחר שווידאל עוזבת, אגתה נותרת לבדה עם ההחלטה מה לעשות בנוגע לנער המסתורי, שאותו היא למעשה חטפה.
| 2‏ | Circle Sewn with Fate / Unlock Thy Hidden Gate | מעגל שהגורל סגר / פתח את שערך הנסתר | ג'ק שייפר | לורה דוני | 18 בספטמבר 2024 |
לאחר שהיא משחררת אותו, מגלה אגתה שהנער הוא זה ששחרר אותה מהכישוף מכיוון שהוא מעוניין בעזרתה במציאת "דרך המכשפות"; אגתה מבינה ששם היא תוכל להשיב לעצמה את כוחותיה ועוצמתה. בנוסף, מבינה אגתה שהיא אינה מסוגלת לשמוע את הנער אומר את שמו האמיתי או מוסר מידע אישי כלשהו, ועל-כן מחליטה לכנותו בפשטות "מתבגר". השניים מבינים שעל מנת לפתוח את השער אל הדרך הם זקוקים למעגל מכשפות, ומגייסים לעזרתם את המכשפות ליליה קלדרו, ג'ניפר קייל ואליס וו-גוליבר. עם זאת, אגתה מודעת לכך שהיא נדרשת לגייס את וידאל למעגל, ועל מנת להחליף את מקומה של במעגל, היא מחליטה בפזיזות לגייס את שרון דייוויס במקום זאת. בזמן שארבע המכשפות ודייוויס מבצעות את הטקס לפתיחת השער אל הדרך, "מתבגר" חוזה בבואן של "השביעייה מסיילם" ונמלט לצד המעגל דרך השער.
| 3‏ | Through Many Miles / Of Tricks and Trials | לאורך קילומטרים רבים / של תעלולים ומבחנים | רייצ'ל גולדברג | קמרון סקווירס | 25 בספטמבר 2024 |
| 4‏ | If I Can't Reach You / Let My Song Teach You | אם לא אמצאך / תני לשירי ללמדך | רייצ'ל גולדברג | ג'ובנה סרקיס | 2 באוקטובר 2024 |
| 5‏ | Darkest Hour / Wake Thy Power | בשעה הכי חשוכה / העירו את כוחכן | רייצ'ל גולדברג | לורה מונטי | 9 באוקטובר 2024 |
| 6‏ | Familiar by Thy Side | מוכר לצידך | גנדיה מונטיירו | ג'ייסון רוסטובסקי | 16 באוקטובר 2024 |
| 7‏ | Death's Hand in Mine | למוות יד אני לוחץ | ג'ק שייפר | ג'יה קינג וקמרון סקווירס | 23 באוקטובר 2024 |
| 8‏ | Follow Me My Friend / To Glory at the End | בואו אחריי חברותיי / לתהילה בסוף | גנדיה מונטיירו | פיטר קמרון | 30 באוקטובר 2024 |
| 9‏ | Maiden Mother Crone | עלמה, אם, מכשפה זקנה | גנדיה מונטיירו | ג'ק שייפר ולורה דוני | 30 באוקטובר 2024 |
הפקה > פיתוח

באוגוסט 2019, בכנס הדו-שנתי של דיסני, ה-D23, נמסר כי קתרין האן תגלם את דמותה של אגנס, שכנתם החטטנית של וונדה מקסימוף וויז'ן במיני-הסדרה "וונדה-ויז'ן". בפרקה השביעי של המיני-סדרה נחשף כי "אגנס" היא למעשה אגתה הארקנס, מכשפה עתיקת-יומין ורבת-עוצמה המעוניינת בקסם הכאוס של וונדה. במאי 2021, שייפר חתמה על הסכם לשלוש שנים עם אולפני מארוול על פיתוח פרויקטים נוספים עבור שירות "דיסני+". באוקטובר 2021, נמסר כי סדרת ספין אוף עבור "וונדה-ויז'ן", שתהיה "קומדיה שחורה" ותתמקד בדמותה של הארקנס נמצא בתהליך פיתוח ראשוני עבור השירות על ידי ג'ק שייפר, שמשמשת כתסריטאית וכמפיקה בפועל. מעורבותה של האן בפרויקט היה חלק מעסקה גדולה יותר שעליה חתמה עם אולפני מארוול במסגרתה היא תגלם את דמותה של הארקנס בסדרות ובסרטים נוספים של היקום הקולנועי.
ב-12 בנובמבר 2022, נמסר רשמית על הפקת הסדרה, שזכתה לשם "Agatha: House of Harkness" (בתרגום חופשי: "אגתה: בית הארקנס"). ביולי 2022, נמסר על שינוי שם הסדרה ל-"Agatha: Coven of Chaos" (בתרגום חופשי: "אגתה: מעגל הכאוס"). בנובמבר ודצמבר 2023, נמסר כי על בימוי פרקים בסדרה יופקדו שייפר וגנדיה מונטיירו. בינואר 2023, דיווח זה אושר רשמית לצד הדיווח כי הבמאית רייצ'ל גולדברג תיקח חלק בבימוי הסדרה; עוד נמסר כי שייפר תופקד על בימוי הפרק הראשון ומונטיירו על בימוי פרק הסיום. בספטמבר 2023, זכתה הסדרה לשם חדש, הפעם "Agatha: Darkhold Diaries" (בתרגום חופשי: "אגתה: יומני הדארקהולד"); לאחר שהשחקנית אוברי פלזה פרסמה במאי 2023 תמונה של כיסא במאים הנושא שם זה, מעוצב בגופן המבוסס על זה ששימש את הסרט "יומני הנסיכה" (2001) בהפקת אולפני וולט דיסני. בדיווחו על שינוי השם עבור "וראייטי", ציין הכתב אדם בי. וארי כי השינויים המרובים אינם נובעים מחוסר החלטיותם של "אולפני מארוול", אלא מהווים אינדיקציה על כך שהדמות הראשית "שבה לתעלוליה הישנים". במסמך שנוצר במשרד זכויות היוצרים של ארצות הברית עבור הפרק הראשון, צוין כי כותרת הסדרה היא פשוט "אגתה". השחקנית דברה ג'ו ראפ תיארה את הסדרה כעונתה השנייה של "וונדה-ויז'ן", והשוותה אותה לסדרת האימה האמריקאית "אימה אמריקאית" בבחינת האופן שבו כל עונה היא "סוג של דבר חדש לגמרי".
על הפקת הסדרה הופקדו קווין פייגי, לואי ד'אספוזיטו, ויקטוריה אלונסו ובראד וינדרבאום.
הפקה > כתיבה

במאי 2022, נמסר כי תסריטאי המיני-סדרה "וונדה-ויז'ן" – פיטר קמרון, קמרון סקווירס, לורה דוני ומייגן מקדונל – ישובו לכתיבת הסדרה, לצד התסריטאים לורה מונטי, ג'ובאנה סרקיס וג'ייסון רוסטובסקי.
הפקה > ליהוק

לצד ההודעה על פיתוח הסדרה באוקטובר 2021, נמסר כי האן עתידה לשוב לגלם את דמותה של הארקנס; ליהוק אשר אושר רשמית עם ההכרזה הרשמית על הפקת הסדרה חודש לאחר מכן. באוקטובר 2022, חשפה אמה קולפילד את שובה לגילום דמותה של שרה פרוקטור / "דוטי ג'ונס", לאחר שגילמה אותה במיני-סדרה "וונדה-ויז'ן". בנובמבר 2022, נמסר על ליהוקם של ג'ו לוק, אוברי פלזה, אלי אן, מריה דיזיה, וסאשיר זמאטה לצוות השחקנים. בדיווח של "Deadline Hollywood" על ליהוקו של לוק, תוארה דמותו כ"נער הומוסקסואל עם חוש הומור אפל", בעוד שפלזה תגלם את דמותה של ריו וידאל, דמות חדשה שנוצרה עבור הסדרה ועתידה למלא תפקיד אנטגוניסטי בעלילת הסדרה. וכי אן, דיזיה וזאמטה יגלמו את דמויותיהן של מכשפות המצטרפות למעגל המכשפות של אגתה. בדצמבר 2022, נמסר על ליהוקה של פטי לופון לגילום דמותה של המכשפה ליליה קלדרו.
בינואר 2023, נחשף כי דברה ג'ו ראפ, דייוויד פייטון, דייוויד לנגל, אסיף עלי, איימוס גליק, בריאן ברייטמן וקייט פורבס ישובו לגלם את דמויותיהם מ"וונדה-ויז'ן"; ונמסר על ליהוקו של מיילס גוטיירז-ריילי לגילום דמותו של אדי ושל אוקוואי אוקפוקוסילי לתפקיד שטרם פורסם.
הפקה > עיצוב

על עיצוב התלבושות הופקד מעצב התלבושות דניאל סלון, לאחר שעבד בעבר על "וונדה-ויז'ן (2021), "דוקטור סטריינג' בממדי הטירוף" (2022), ו"תור: אהבה ורעם" (2022) כעוזר מעצב תלבושות, בעוד שעל עיצוב ההפקה הופקד מעצב ההפקה ג'ון קולינס.
הפקה > צילומים

צילומי הסדרה החלו ב-17 בינואר 2023, באולפני טרילית' שבאטלנטה, ג'ורג'יה, והסתיימו ב-28 במאי 2023; על בימוי הפרקים הסדרה הופקדו שייפר, מונטיירו וגולדברג, ועל הצילומים, צלמי הקולנוע קיילב היימן וג'ון צ'מה. צילומי הסצנות בהשתתפותה של ראפ התקיימו גם בלוס אנג'לס עד לפברואר 2023, לפני שהתחדשו שוב באטלנטה למשך חודשיים. על פי הדיווחים, שביתת גילדת הסופרים של אמריקה, שהחלה במאי 2023, לא הייתה צפויה להשפיע על הפקת וצילומי הסדרה, כשעל פיהן נמסר כי בכוונת אולפני מארוול לצלם את מה שיוכלו במהלך שלב הצילומים הראשי ולבצע את כל תיקוני התסריטים הנחוצים במהלך הצילומים המחודשים של הסדרה.
הפקה > מוזיקה

בינואר 2023, רמזה האן כי עבור הסדרה ייכתבו שירים מקוריים, בדומה לשיר "Agatha All Along" מתוך "וונדה-ויז'ן". במרץ 2023, נחשף כי למלאכת הלחנת הסדרה שב המלחין כריסטוף בק, לאחר שעשה זאת בעבר עבור "וונדה-ויז'ן" ופרויקטים נוספים מהיקום הקולנועי של מארוול. באפריל 2023, נמסר כי זוג הפזמונאים קריסטן אנדרסון-לופז ורוברט לופז ישובו לכתוב את השירים לסדרה. האן שימשה כסולנית עבור מספר שירים, בעוד ששאר השחקניות המגלמות את המכשפות שימשו כזמרות רקע.
הפצה > שיווק

הצצה ראשונה לסדרה נכללה בתכונות הבונוס של מהדורת הסטיל-בוק שהופצה בפורמטי בלו ריי ו-4K של "וונדה-ויז'ן", שיצאה לשווקים ב-28 בנובמבר 2023.
הפצה > שידור

הסדרה עתידה לעלות לשידור בשירות הזרמת המדיה "דיסני+" בשלהי שנת 2024 לקראת ליל כל הקדושים, ולכלול תשעה פרקים. בנוסף, מצביע משרד זכויות היוצרים של ארצות הברית על היתכנות הפצתה של הסדרה ב-19 בספטמבר 2024. במקור, התעתדה הסדרה לעלות לשידור כבר בשלהי שנת 2023, אולם בפברואר 2023, על רקע הערכה מחודשת של אולפני וולט דיסני ואולפני מארוול של תפוקת התוכן שלהם, הוחלט לדחות את הפצת הסדרה מתוך שיקול כי "פלישה סודית" ועונתה השנייה של "לוקי" הן "ההימורים הבטוחים" היחידים של האולפנים לשידור במהלך שנת 2023; הסדרה עתידה להיות חלק מהשלב החמישי ביקום הקולנועי של מארוול.
פרסים ומועמדויות

| פרס | שנה | קטגוריה | עבור | תוצאה | מקור |
| --- | --- | --- | --- | --- | --- |
| פרס גלובוס הזהב | 5 בינואר 2025 | השחקנית הטובה ביותר בסדרת קומדיה או סדרה מוזיקלית | קתרין האן | מועמדות |  |
| פרס סאטורן | 2 בפברואר 2025 | השחקנית הטובה ביותר בסדרת טלוויזיה | קתרין האן | מועמדות |  |
| פרס סאטורן | 2 בפברואר 2025 | סדרת גיבורי העל הטובה ביותר |  | זכייה |  |
| פרס סאטורן | 2 בפברואר 2025 | השחקן/ית הצעיר/ה הטוב/ה ביותר בסדרת טלוויזיה | ג'ו לוק | מועמדות |  |
| פרס סאטורן | 2 בפברואר 2025 | כוכב האורח הטוב ביותר בסדרת טלוויזיה | אוברי פלזה | מועמדות |  |
עוצבת געש

| --- | --- |

סמל/תג האוגדה
 פרטים
 כינוי:  עוצבת געש
 מדינה:  ישראל ישראל
 שיוך:   צה"ל
 סוג:  אוגדה משוריינת
 בסיס האם:  מחנה תבור (נעורה)
 אירועים ותאריכים
 תקופת הפעילות:  1954–הווה (כ־71 שנים)
 מלחמות:    מלחמת ששת הימים   מלחמת יום הכיפורים   מלחמת לבנון הראשונה   מלחמת לבנון השנייה   מבצע צוק איתן מלחמת חרבות ברזל
 פיקוד
 יחידת אם:   פיקוד הצפון
 יחידות בת:   חטיבת גולני   חטיבה 7   חטיבה 188   חטיבת האש 282   חטיבת עציוני
 דרגת המפקד:    תת-אלוף
 מפקד נוכחי:  מורן עומר
 מפקדים:  מפורט בהמשך הערך
עוצבת געש (אוגדה 36) היא אוגדה משוריינת סדירה בפיקוד הצפון בצה"ל.
יחידת סילוק הפצצות של עוצבת געש מכינה לפיצוץ מבוקר מצבור אמל"ח סורי ישן שנתגלה ב-16 באוקטובר 2005
מבנה

כוחות האוגדה מורכבים מיחידות מתמרנות (שריון וחיל רגלים וחיל הנדסה) בהן חטיבה 188, חטיבה 7, חטיבת גולני, חטיבת עציוני, וגדודי חיל הנדסה. כמו כן לאוגדה חטיבת אש ארטילרית עוצבת גולן, יחמ"מ אוגדתי וכוחות תומכי לחימה נוספים.
| חטיבות עוצבת געש> תג | חטיבות עוצבת געש> שם | חטיבות עוצבת געש> מספור | חטיבות עוצבת געש> הערות |
| --- | --- | --- | --- |
חטיבות סדירות
|  | חטיבת גולני | 1 | חטיבת חיל רגלים |
|  | עוצבת סער מגולן | 7 | חטיבת חיל שריון |
|  | עוצבת ברק | 188 | חטיבת חיל שריון |
|  | עוצבת גולן | 282 | חטיבה ארטילרית |
חטיבות מילואים
|  | חטיבת עציוני | 6 | חטיבת חיל רגלים |

האוגדה מונה כוחות נוספים, ביניהם:
אגד לוגיסטי של האוגדה
גדוד התקשוב "שיאון" של האוגדה
היסטוריה > שנים ראשונות

מפקדת העוצבה הוקמה ב-1954 כמפקדה משימתית ללא כוחות קבועים תחת אחריותה. מפקדה הראשון היה אברהם יפה.
במלחמת ששת הימים נלחמה בקרבות בצפון השומרון, כבשה את ג'נין, עמק דותן, שכם וגשר אדם ובהמשך השתתפה בכיבוש דרום רמת הגולן. תחת פיקודה במלחמה נכללו חטיבות חיל רגלים 3 ו-9, חטיבת שריון 37, חטיבה ממוכנת 45 וגדוד שריון פיקודי (גש"פ) 181. ב-1971 החל ארגונה של העוצבה מחדש כאוגדה קבועה, היא קיבלה אחריות על גזרת רמת הגולן, כמפקדה מרחבית, ומפקדת האוגדה מוקמה במחנה יצחק (נַפַח) שמדרום-מערב לעין זיוון.
במלחמת יום הכיפורים לחמו כוחות האוגדה בקרבות הבלימה מול הכוחות הסורים, שהגיעו עד למפקדת האוגדה בנַפַח. לאחר המלחמה אורגנה כאוגדה סדירה (אוגדת הבזלת).
במבצע ליטני לחמה האוגדה בגזרה המזרחית של דרום לבנון.
היסטוריה > מלחמת לבנון

מפקד האוגדה במלחמת לבנון הראשונה היה אביגדור קהלני. משימתה הייתה להתקדם מאצבע הגליל דרך רמת נבטיה לעבר צידון. חטיבות גולני ו-188 התקדמו מכיוון אצבע הגליל, חצו את הליטני בגשר עקיה ללא כל התנגדות, והמשיכו להתקדם צפונה לכיוון רמת נבטיה, תוך שחטיבת גולני מושכת מערבה לכיוון הים. בליל 7 ביוני נערך הקרב על הבופור. במהלך ההגעה ליעד נפצע מפקד הכוח משה קפלינסקי, ובקרב עצמו נהרגו 6 מלוחמי חטיבת גולני בהם מפקד הכוח שהחליף את קפלינסקי - רס"ן גוני הרניק.
ב-7 ביוני, לאחר כיבוש הבופור בידי חטיבת גולני, התקדמה חטיבה 769 יחד עם כוח בפיקוד סמח"ט גולני גבי אשכנזי לכיוון העיר נבטיה, ועם ערב נכבשה העיר. באותו ערב הגיעו כוחות האוגדה לפאתי צידון ובלילה חברו לכוחות אוגדה 96 שהונחתו מהים בשפך האוואלי, ולחטיבה 211 שהגיעה מכיוון דרום בציר החוף, והוכפפה לפיקוד האוגדה.
ב-8 ביוני ניהלה האוגדה קרב קשה בצידון על מנת לפתוח את הציר הראשי לתנועה. תפקיד האוגדה היה למצוא דרך לעבור את העיר במהירות ולהתקדם צפונה, בעוד שעל אוגדה 91 הוטל לטהר את כיסי ההתנגדות בעיר. האוגדה המשיכה בלחימה והגיעה עד לפאתי ביירות.
היסטוריה > לאחר מלחמת לבנון השנייה

לאחר מלחמת לבנון השנייה החלה העוצבה סדרת אימונים להטמעת מערכת צבא יבשה דיגיטלי ובספטמבר 2009 היא הייתה האוגדה הראשונה בצה"ל לקיים תרגיל אוגדתי מלא במסגרת צבא יבשה דיגיטלי.
בינואר 2014 תפסה אוגדת הבשן את מקומה של העוצבה כאוגדה המרחבית של רמת הגולן ועוצבת הגולן עברה לאחריות אוגדת הבשן. האוגדה לחמה במבצע צוק איתן כשתחת פיקודה עוצבת גולן, חטיבת גולני, חטיבה 7, חטיבה 188 וחטיבת ביסלמ"ח.
היסטוריה > מלחמת חרבות ברזל

במלחמת חרבות ברזל לחמה האוגדה ברצועת עזה. האוגדה הייתה השנייה להיכנס לרצועה אחרי אוגדה 162. היא פרצה את מסדרון נצרים, וכוחותיה לחמו בשכונות דרום העיר עזה כמו שייח עג'לין, רימאל, וזייתון. האוגדה שיתפה פעולה עם כוחות אוגדה 162 במטרה לכתר את העיר עזה ולהפעיל לחץ על מוקדי הכוח המרכזיים של ארגון הטרור בצפון הרצועה, והמפקדה הראשית שלו בבית החולים שיפא. כוחות האוגדה נכנסו לשיפא, נלחמו במחבלים הרבים ששהו בו, והשמידו את המפקדה התת-קרקעית של חמאס במקום.
בסוף חודש נובמבר 2023, נכנע חמאס ללחץ הצבאי והסכים לעסקת שחרור חטופים, שבמסגרתה נכללה הפסקת אש. עם תום הפסקת האש, ולאחר הפרות מצד ארגוני הטרור ברצועה, פשטה האוגדה על שכונת שג'אעייה, והשמידה את גדוד החמאס של השכונה. לאחר מכן, פעלה האוגדה במחנות המרכז נוסיראת ואל בורייג'. באמצע חודש ינואר 2024, יצאה האוגדה מרצועת עזה, לצורך מעבר להגנה בגבול הצפון.
תחת האוגדה, פעלו חטיבות רבות, מהם החטיבות הקבועות של האוגדה: חטיבת גולני, חטיבה 188, חטיבה 7 וחטיבת האש 282; ומהם חטיבות אחרות שפעלו תחת האוגדה, כחטיבת ביסלמ"ח, חטיבת הצנחנים, חטיבת כפיר וחטיבת ירושלים ויחידות מובחרות וגדודים מחיל ההנדסה.
ב-2 באוקטובר 2024, לאחר חודשי לחימה ארוכים בחזית הצפונית, נכנסה האוגדה לתמרון בדרום לבנון. כוחות האוגדה כללו את חטיבות גולני, עציוני, חטיבה 188 וחטיבת האש 282, שפעלו במרחבים מארון א-ראס, יארון ושטחים מיוערים סמוכים. מאוחר יותר פעלה האוגדה בעיירה עייתא א-שעב ועצרה את מפקד האזור. בשלב העמקת הלחימה, נבחרה האוגדה להעמיק את הלחימה לקו הכפרים השני בדרום לבנון.